Maatietopalvelu

Kyselyvastaus

**Asiakirjan tunnus:** KT1005

**Päivämäärä**: 26.2.2025

**Julkisuus:** Julkinen

**Afganistan / Päivitys: Kristinuskoon kääntyminen, uskonnottomuus, ateismi, jumalanpilkka, vuosien 2022–2024 tiedot**

**Afghanistan / Update: Conversion to Christianity, secularism, irreligion, atheism, blasphemy, developments of 2022–2024**

Kysymykset

1. Mikä on islamista luopuneiden ja kristityiksi kääntyneiden asema Afganistanissa?  
2. Mikä on islamista luopuneiden maallistuneiden, uskonnottomien ja ateistien asema Afganistanissa?  
3. Onko vuosien 2022–2024 tietojen perusteella raportoitu oikeudenloukkauksia islamin kritisoimisesta tai jumalanpilkasta?

Questions

1. What is the situation of people who have left Islam and converted to Christianity in Afghanistan?  
2. What is the situation of people who have left Islam, and are secular, non-believers or atheists, in Afghanistan?  
3. Have there been reported infringements based on criticizing of Islam or blasphemy in 2020-2021?

*Tämä maatietotuote on laadittu päivittämään Maahanmuuttoviraston päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.*

Maatietopalvelu on aiemmin käsitellyt kristittyjen ja uskonnottomien sekä ateistien tilannetta kyselyvastauksessa ”[Afganistan / Kristinuskoon kääntyminen, maallistuminen, uskonnottomuus ja ateismi, vuosien 2020–2021 tiedot](https://maatieto.migri.fi/base/2724d19a-5460-485d-bff8-6cd8f75f86d5/countryDocument/0a470b22-ca2a-4145-a505-4c8d54ecbe0d)”.

# Mikä on islamista luopuneiden ja kristityiksi kääntyneiden asema Afganistanissa?

Kristittyjen määrästä Afganistanissa ei ole saatavilla luotettavaa tietoa, mutta arviot vaihtelevat joistain kymmenistä useisiin tuhansiin.[[1]](#footnote-1) Afganistanissa ei ole syntyperäistä kristittyä vähemmistöä, vaan käytännössä kaikki kristityt ovat islamista kristinuskoon kääntyneitä.[[2]](#footnote-2) Taliban itse on julkisuudessa pyrkinyt kiistämään kristittyjen olemassaolon Afganistanissa.[[3]](#footnote-3)

Maailmanlaajuista uskonnonvapautta tarkkaileva Yhdysvaltain uskonnonvapauskomitea USCIRF (United States Commission on International Religious Freedom) luokittelee vuoden 2023 tapahtumia käsittelevässä raportissaan Afganistanin kaikkein huolestuttavimpaan kategoriaan 16 muun maan ohella. USCIRF:n mukaan olosuhteet uskonnollisille vähemmistöille ovat Afganistanissa jatkaneet heikentymistään Talibanin vuoden 2021 valtaannousun jälkeen, ja uskonnolliset vähemmistöryhmät ovat pyrkineet pakenemaan maasta.[[4]](#footnote-4) Suurimman osan kristityistä on arvioitu pyrkineen lähtemään maasta ja/tai piiloutumaan Talibanin valtaannousun jälkeen.[[5]](#footnote-5)

Pian valtaan nousunsa jälkeen Taliban kumosi Afganistanin aiemman perustuslain, ja määräsi sharia-lain täysimääräisestä toimeenpanosta maassa.[[6]](#footnote-6) USCIRF:n mukaan Talibanin sharia-lain tulkinnan mukaan kristinuskoon kääntymisestä seurauksena on kuolemanrangaistus.[[7]](#footnote-7) Yhdysvaltojen ulkoministeriön (USDOS) mukaan Talibanin seuraaman Hanafi-koulukunnan laintulkinnan mukaan kääntyminen islamista toiseen uskontoon nähdään islamin hylkäämisenä eli apostasiana. Hanafi-koulukunnan laintulkinnan mukaan ”sopiva rangaistus” apostasiasta on miehille kuolema mestaamalla ja naisille elinkautinen vankeusrangaistus. Apostasiasta tuomitun omaisuus voidaan myös takavarikoida. Jos henkilö kääntyy islaminuskosta toiseen uskontoon, hänellä on Hanafi-juridiikan mukaan kolme päivää aikaa osoittaa katumusta ja palata islaminuskoon, muuten rangaistus pannaan täytäntöön. Tuomari voi määrätä lievemmän rangaistuksen, kuten vankeus- tai raipparangaistuksen, jos henkilön apostasiaan liittyy epäilyksiä.[[8]](#footnote-8)

USDOS:n esittämien tietojen mukaan kristityiksi kääntyneet elävät jatkuvassa paljastumisen pelossa, ja kristittyjen pelot yhteisöllisestä väkivallasta ja muusta yhteiskunnallisesta syrjinnästä ovat voimistuneet entisestään Talibanin valtaannousun jälkeen.[[9]](#footnote-9) Kristityt eivät voi toteuttaa uskontoaan avoimesti Afganistanissa, vaan joutuvat harjoittamaan uskontoaan täysin yksityisesti ja piilossa välttääkseen yhteiskunnallisen syrjinnän ja oikeudenloukkaukset. Kristittyjen kerrotaan varovan paljastamasta uskonnollista identiteettiään kenellekään.[[10]](#footnote-10) Kristittyihin kohdistuvaa vainoa tarkkailevan Open Doors -kansalaisjärjestön mukaan tämä tarkoittaa käytännössä muslimina esiintymistä sekä Talibanin sharia-lain tulkintaan perustuvien moraalisääntöjen noudattamista paljastumisen ja mahdollisten vakavien seurauksien välttämiseksi.[[11]](#footnote-11) Talibanin ylläpitämää moraalisäännöstöä ja sosiaalista kontrollia on käsitelty laajemmin kohdassa 2.

Paikallisyhteisön näkökulmasta kristinuskoon kääntyminen nähdään yleensä perheen kunniaa ja laajemmin koko yhteisöä häpäisevänä toimintana, joka herättää usein voimakkaita reaktioita.[[12]](#footnote-12) Paikallisyhteisöissä kristinuskoon kääntyneisiin suhtaudutaan yleisesti islamin hylänneinä luopioina, jotka joutuvat tyypillisesti yhteisöjensä hyljeksimiksi ja ovat vaarassa joutua perheidensä tai muun lähiyhteisön toteuttamien kunniamurhien kohteiksi.[[13]](#footnote-13) Kristityksi kääntymisen paljastuessa, on kääntyneen perheellä ja heimolla kulttuuristen käytänteiden ja odotusten mukaisesti velvollisuus korjata ”kunniansa”, mikä voi johtaa kääntyneeseen kohdistuvaan kunniaväkivaltaan tai -murhaan.[[14]](#footnote-14) Euroopan unionin turvapaikkaviraston (EUAA) haastatteleman kansainvälisen asiantuntijalähteen esittämien tietojen mukaan Taliban ei ole luonut muodollista toimintaperiaatetta islamista muihin uskontoihin kääntyneiden tavoittamiseksi, koska yleinen odotus on, että käännynnäiset surmataan lähiyhteisöissä heidän omien perheenjäsenten toimesta.[[15]](#footnote-15)

Yhdysvaltojen ulkoministeriön (USDOS) kansalaisjärjestöiltä saamien tietojen mukaan Afganistan on pysynyt yhtenä maailman vaikeimmista maista elää kristittynä.[[16]](#footnote-16) Open Doorsin mukaan Afganistan oli vuonna 2024 maailman maista kymmenenneksi vaikein paikka elää kristittynä.[[17]](#footnote-17) Järjestön mukaan paine kristittyjä kohtaan on Talibanin valtaannousun jälkeen pysynyt äärimmäisen korkealla tasolla. Afganistanin pisteytys järjestön vuosittaisessa vainon ja syrjinnän voimakkuutta mittaavassa indeksissä (World Watch List) oli 85/100 vuosina 2023–2024. Sen sijaan vuoden 2022 osalta maan pisteytys oli 98/100, mikä tarkoitti tällöin ensimmäistä sijaa indeksissä.[[18]](#footnote-18) Järjestön mukaan ero pisteissä vuosien 2022 ja 2023 välillä selittyy erityisesti sillä, että vuoden 2023 osalta maasta ei ollut mahdollista saada tietoa kristittyihin kohdistuneista väkivallanteoista samaan tapaan kuin Talibanin valtaannousua seuranneen vuoden 2022 osalta. Järjestön mukaan tiedon saantiin liittyvien haasteiden seurauksena laskeneet pisteet kyseisessä kategoriassa eivät kuitenkaan tarkoita, että oikeudenloukkausten määrä olisi todellisuudessa vähentynyt tai että maasta olisi tullut turvallisempi paikka kristityille.[[19]](#footnote-19) Open Doorsin mukaan raportoitua tietoa oikeudenloukkauksista on vaikeaa saada, koska lukuisat kristityt ovat paenneet maan alle, muuttaneet, pyrkineet pois maasta tai hankkiutuneet eroon puhelimistaan turvallisuussyistä. Lisäksi kristityillä on usein päällekkäisiä haavoittuvuustekijöitä, joiden seurauksena useinkaan ei ole mahdollista määrittää, onko henkilöitä valikoitu väkivallan kohteeksi ensisijaisesti kristinuskon perusteella vai esimerkiksi aiemman hallinnon tai länsimaisten joukkojen ja organisaatioiden kanssa tehdyn yhteistyön perusteella.[[20]](#footnote-20)

Talibanin asettama hallinto näkee tehtävänään varmistaa, että kaikki kansalaiset elävät sen fundamentalistisen islamilaisen lain tulkinnan mukaisesti.[[21]](#footnote-21) Kristittyjen kansalaisjärjestöjen mukaan Taliban pyrkii aktiivisesti hävittämään kristinuskon maasta,[[22]](#footnote-22) ja eri kansalaisjärjestöt ovat raportoineet Talibanin paikallisyhteisöissä toteuttamista ratsioista tavoitteenaan paikantaa piilossa eläviä kristittyjä.[[23]](#footnote-23) International Christian Concern (ICC) -kansalaisjärjestön mukaan Taliban on myös tarjonnut taloudellisia kannusteita kristittyjen henkilöiden toiminnasta ja olinpaikasta vihjeitä antaville kansalaisille, mikä on johtanut monien kristittyjen paljastumiseen.[[24]](#footnote-24)

YK:n erityisraportoijan mukaan Talibanin kristittyihin kohdistamia uhkauksia ja vangitsemisia on raportoitu Afganistanissa Talibanin valtaannousun jälkeen.[[25]](#footnote-25) Kristittyjen järjestöjen tietojen perusteella mahdollisia seurauksia paljastuneille kristityille voivat olla pidätykset, vangitsemiset, sieppaukset, kidutus, surmat ja heitä voidaan pakottaa antamaan tietoa muista kristityistä ja kotiseurakunnista.[[26]](#footnote-26) Talibanin on kerrottu myös sosiaalisen median kanavilla sekä kirjeillä uhanneen teloittaa kristittyjä ja näiden perheenjäseniä rangaistakseen käännynnäisiä ja varoittaakseen ja pelotellakseen muita islaminuskosta luopuneita.[[27]](#footnote-27) ICC:n mukaan Taliban voi vaatia myös lunnaita kristityiksi kääntyneiden perheenjäseniltä.[[28]](#footnote-28)

Osa lähteistä on raportoinut Talibanin surmanneen henkilöitä, joita on epäilty kristinuskon harjoittamisesta.[[29]](#footnote-29) Open Doors on raportoinut saaneensa tietoa useista kristinuskon perusteella tehdyistä surmista vuosina 2021–2023, joista se ei kuitenkaan ole julkaissut tarkempia yksityiskohtia turvallisuussyistä.[[30]](#footnote-30) Open Doorsin mukaan kristinuskoon kääntyneisiin naisiin voi kohdistua esimerkiksi väkivaltaisia hyökkäyksiä, pakkoavioliittoja ja raiskauksia. Miehiin kohdistuvat oikeudenloukkaukset voivat sisältää psyykkistä ja fyysistä väkivaltaa, kidutusta, seksuaalista väkivaltaa, erottamista perheestään, vangitsemisia ja surmaamisia. Pelkät epäilykset kääntymisestä saattavat johtaa siihen, että henkilö tuomitaan julkisesti ja hän joutuu oikeudenloukkausten kohteeksi.[[31]](#footnote-31)

Taliban on myös syyttänyt humanitaarista apua toimittavia kansalaisjärjestöjä kristinuskon levittämisestä maassa. Radio Free Europe/Radio Liberty (RFE/RL) -media raportoi syyskuussa 2023 että Taliban oli pidättänyt maassa pitkään toimineen taustaltaan kristityn humanitaarista apua toimittaneen IAM (International Assistance Mission) -kansalaisjärjestön 18 jäsentä (18 afganistanilaista ja 1 yhdysvaltalaisen naispuolisen kirurgin) syytettyinä kristinuskon levittämisestä.[[32]](#footnote-32) USDOS:n mukaan myös lokakuussa 2021 Talibanin viranomaiset julistivat tunnetun yhdysvaltalaisen humanitaarisen tuen järjestön ”valtion viholliseksi”, ottivat haltuun järjestön Kabulin toimiston ja uhkasivat rankaisevansa järjestöä väitetystä kristinuskon levittämisestä. Jäseniin kohdistuneiden pidätysten jälkeen organisaatio jäädytti operaationsa Afganistanissa.[[33]](#footnote-33)

# Mikä on islamista luopuneiden maallistuneiden, uskonnottomien ja ateistien asema Afganistanissa?

Muslimiksi syntyneen henkilön islamista luopumista ei hyväksytä tai sallita Afganistanin yhteiskunnassa.[[34]](#footnote-34) Kristityiksi kääntyneiden tapaan myös islamista luopuneiden maallistuneiden, ateistien ja uskonnottomien täytyy toteuttaa itsesensuuria ja varoa ilmaisemasta ympäröivästä yhteiskunnasta poikkeavia näkemyksiä islamista mahdollisten sanktioiden ja väkivallan pelossa.[[35]](#footnote-35) USCIRF:n mukaan uskonnottoman henkilön vakaumuksen tullessa esimerkiksi Talibanin tai ISIS-terroristijärjestön Afganistanin haaran ISKP:n tietoon seuraukset voivat olla vakavat.[[36]](#footnote-36) Talibanin sharia-lain tulkinnan mukaan islaminuskosta luopumisesta eli apostasiasta voi seurauksena olla kuolemanrangaistus.[[37]](#footnote-37)

Eri lähteissä esitettyjen tietojen perusteella muiden afganistanilaisten tapaan sekulaaristi ajattelevien, ateistien ja uskonnottomien tulee käytännössä elää islaminuskon ja Talibanin islamintulkintaan perustuvien moraalisääntöjen mukaisesti Afganistanissa.[[38]](#footnote-38) Taliban ylläpitää maassa sharia-lain tulkintansa mukaista tiukkaa moraalikoodistoa ja sosiaalista kontrollia, mikä on laajentunut entisestään elokuussa 2024 annetun niin kutsutun moraalilain myötä, joka asettaa aiempaa tiukempia käyttäytymissääntöjä naisten lisäksi myös miehille ja rajoittaa entisestään toimintaa julkisissa tiloissa sekä ajatuksen- ja uskonnonvapautta.[[39]](#footnote-39)

Moraalilain mukaan kaikilta Afganistanin asukkailta edellytetään osallistumista päivittäiseen islamin harjoittamiseen, kuten pakollisiin rukouksiin, vierailuihin moskeijoissa sekä paastoon Ramadanin aikaan.[[40]](#footnote-40) Afganistanissa sekä naisten että miesten tulee noudattaa Talibanin vanhoillisen sharia-lain tulkinnan mukaista islamilaista pukeutumiskoodia ja sukupuolirooleihin liittyviä käyttäytymissääntöjä, joista monet ovat erityisen syrjiviä naisille.[[41]](#footnote-41) Myös moraalilakiin on kirjattu useita naisten toimintaa rajoittavia kohtia, joiden mukaan naisten pitää noudattaa niin kutsuttua *hijab*-sääntöä Talibanin tulkitsemana muun muassa pukeutumalla koko kehon ja kasvot peittävään asusteeseen (burqa/chadari). Julkisissa tiloissa liikkuminen on naisille sallittua ainoastaan miespuolisen saattajan kanssa. Myös miesten on pukeuduttava säädyllisesti ja kasvatettava parta. Lisäksi kaikkien ”epäislamilaisiksi” tulkittujen symbolien, kuten länsimaisten hiustyylien, solmioiden tai ristien käyttö on laissa kielletty. Moraalilain mukaan myös ei-muslimien kanssa ystävystyminen, heidän avustaminen sekä heidän ”ulkomuodon ja luonteen” jäljittely on kiellettyä.[[42]](#footnote-42)

UNAMA:n heinäkuussa 2024 päivätyn raportin tietojen perusteella Taliban on antanut ohjeita ja määräyksiä tulkitsemansa islamilaisen moraalikoodiston noudattamisesta ennen elokuun 2024 moraalilakia monin eri tavoin, ml. kirjallisten ohjeistusten, mediaesiintymisten, sosiaalisen median viestinnän, imaamien saarnojen ja kaduilla annettujen kuulutusten välityksellä. Paikallistasoilla sääntöjen toimeenpanoon ja rangaistavuuteen on liittynyt usein epäselvyyttä, epäjohdonmukaisuutta ja arvaamattomuutta, mikä toimii pelon ilmapiiriä kasvattavana tekijänä. UNAMAn esittämien tietojen mukaan käytännössä minkä tahansa Talibanin antamien ohjeiden ja kieltojen noudattamatta jättäminen on toisinaan voinut johtaa ankariin ja mielivaltaisiin rangaistuksiin.[[43]](#footnote-43)

Myös moraalilaissa viranomaisille on annettu laajat valtuudet pidättää ja rangaista lain rikkojia ilman oikeudenkäyntiä.[[44]](#footnote-44) RFE/RL -median elokuun 2024 artikkelin mukaan lain noudattamista valvovan moraalipoliisin vahvuudeksi on arvioitu useita tuhansia. Talibanin esittämien tietojen mukaan moraalipoliisi oli pidättänyt 13 000 afganistanilaista moraalisääntöjen rikkomisesta 1/2024–8/2024 välisenä aikana.[[45]](#footnote-45) UNAMA oli 15.8.2021–31.3.2024 välisenä aikana vahvistanut 1033 tapausta, missä Talibanin moraalisääntöjä noudattamista valvovat viranomaiset olivat soveltaneet sääntöjen toimeenpanon yhteydessä voimakeinoja, kuten uhkauksia, mielivaltaisia pidätyksiä ja kohtuutonta voimankäyttöä tai muuta kaltoinkohtelua. Talibanin viranomaiset olivat myös mielivaltaisesti etsineet kiellettyjä materiaaleja (kuten musiikkia) ihmisten puhelimista tai autoista.[[46]](#footnote-46)

Taliban on jatkanut säännöllisiä julkisilla paikoilla toteutettuja rangaistuksia muun muassa raipparangaistusten ja teloitusten muodossa. Yleisöä on kutsuttu paikalle sosiaalisessa mediassa todistamaan esimerkiksi moraalilirikoksista ja varkauksista annettuja raipparangaistuksia.[[47]](#footnote-47) Hasht-e Subh Daily -median saamien tietojen mukaan Talibanin valtaannousun jälkeen ainakin 715 henkilöä oli raportoitu joutuneen julkisen raipparangaistuksen kohteeksi.[[48]](#footnote-48)

Talibanin on raportoitu kohdistaneen tarkkaa valvontaa paikallisväestön islaminharjoitukseen ja rukouksiin osallistumiseen eri puolilla maata jo ennen nk. moraalilain voimaantuloa, ja se on määrännyt myös paikallisten moskeijoiden uskonnollisia johtajia seuraamaan paikallisväestön osallistumista uskonnollisiin toimituksiin sekä raportoimaan rukouksia väliin jättäneistä henkilöistä.[[49]](#footnote-49) UNAMA:n raportoimien tietojen mukaan Talibanin viranomaiset ovat vuosien 2022–2023 aikana pidättäneet, pahoinpidelleet ja julkisesti ruoskineet rukouksia väliin jättäneitä henkilöitä, sekä laatineet osallistujalistoja moskeijoissa väitetysti tarkoituksenaan tunnistaakseen rukoustoimituksia väliin jättäneitä henkilöitä.[[50]](#footnote-50)

Taliban on tuonut voimaan lukuisia erilaisia kieltoja ja määräyksiä, joiden tarkoituksena on ollut estää sen ”epäislamilaisina” tai sopimattomina tulkitsemia toimintoja. Kieltoja on kohdistunut mm. musiikin kuunteluun, alkoholin juomiseen, vesipiipun (*hookah*) polttamiseen, ihmisten ja eläinten kuvien esittämiseen, ”mustan magian” harjoittamiseen ja tiettyjen juhlapyhien, kuten persialaisen uudenvuodenjuhla Nowruzin sekä länsimaisena nähdyn ystävänpäivän viettämiseen.[[51]](#footnote-51)

Open Doorsin mukaan Talibanin hallitsemassa Afganistanissa myös perheyhteisöihin kohdistuu äärimmäisen voimakasta painetta noudattaa vanhoillisia islamilaisia käytäntöjä. Yhteiskunnassa ei ole tilaa kyseenalaistaa näitä käytäntöjä, ja sosiaalinen kontrolli on erittäin tiukkaa myös yhteisöjen tasolla. Islamista luopuminen nähdään usein paikallisyhteisöissä koko afganistanilaisen kulttuurin hylkäämisenä, ja tätä pyritään estämään tarvittaessa myös väkivallan keinoin.[[52]](#footnote-52) Alankomaiden maahanmuuttoviranomaisten kesäkuussa 2023 päivätyssä maatietoraportissa haastatteleman anonyymin asiantuntijalähteen mukaan afganistanilaisyhteisöjen sisällä yhteisöjen jäsenten kerrotaan pitävän aktiivisesti silmällä toistensa uskonnon harjoittamista ja rituaaleihin osallistumista.[[53]](#footnote-53) Erään Alankomaiden ulkoministeriön haastatteleman luottamuksellisen lähteen mukaan ateistit eivät yleensä kerro vakaumuksestaan avoimesti edes diasporan yhteisöissä.[[54]](#footnote-54)

# Onko vuosina 2022–2024 raportoitu oikeudenloukkauksia islamin kritisoimisesta tai jumalanpilkasta?

USDOS toteaa vuoden 2023 tapahtumia Afganistanissa käsittelevässä uskonnonvapausraportissaan, että Talibanin seuraaman Hanafi-koulukunnan laintulkinnan mukaan jumalanpilkka on rikos, josta voi seurata kuolemanrangaistus. Jumalanpilkaksi voidaan tulkita esimerkiksi islaminvastaiset kirjoitukset tai puheet.[[55]](#footnote-55) Open Doorsin mukaan jumalanpilkkasyytteet eivät ole niinkään oikeudellisia vaan yhteiskunnallisia kysymyksiä, joissa Talibanin viranomaiset, paikalliset uskonnolliset johtajat tai islamistiset ryhmät voivat ottaa äkkinäisiä toimia syytettyjen rankaisemiseksi. Jo pelkkä epäily tai väite voi johtaa henkilön surmaamiseen tai pakenemiseen. Monissa tapauksissa jumalanpilkkasyytösten taustalla on saattanut olla myös henkilökohtaisia kaunoja tai kateutta.[[56]](#footnote-56)

UNAMA on raportoinut, että Talibanin asettama hallinto rajoittaa voimakkaasti ilmaisunvapautta ja median toimintaa. Syyskuussa 2021 Taliban antoi tiedotusvälineille ohjeen, jossa kiellettiin julkaisemasta sisältöä, jonka katsotaan olevan islamin tai sharian vastaista tai muuten julkiseen mielipiteeseen tai kansalaisten ”moraaliin” kielteisesti vaikuttavaa. Käytännössä afganistanilaisien medioiden tulee ennakkotarkastaa julkaisemansa artikkelit ja lähetykset Talibanilla. Kiellettyjä aiheita ei ole tarkasti rajattu, mutta yleisesti ottaen Talibania tai sen hallintoa kritisoivien tai sen huonoon valoon asettavien aiheiden käsittely on kielletty. Epäselvästi ja laveasti rajatut säännöt kielletyistä aiheista ovat johtaneet laajalle levinneeseen itsesensuuriin. UNAMA:n mukaan samoja sääntöjä sovelletaan myös sosiaalisessa mediassa.[[57]](#footnote-57) UNAMA raportoi 15.8.2021–30.9.2024 välisenä aikana 256 mielivaltaista pidätystä toimittajia ja mediatyöntekijöitä vastaan, sekä 130 tapausta, joissa näihin oli kohdistettu kidutusta tai muuta kaltoinkohtelua.[[58]](#footnote-58) Medialähteissä on raportoitu toimittajiin kohdistuneista syytteistä[[59]](#footnote-59), pidätyksistä[[60]](#footnote-60) ja rikostuomioista[[61]](#footnote-61) jumalanpilkan perusteella.

Syyskuussa 2024 Talibanin oikeusministeriö julkaisi tiedotteen, jonka mukaan kaikki Talibanin voimaan tuomien lakien arvostelu tulkitaan suoraan sharia-lain kritisoinniksi, mistä on seurauksena sharia-oikeuden mukainen rangaistus.[[62]](#footnote-62)

Yhdysvaltalaisen Freedom House -kansalaisjärjestön yhdessä AHRCM (Afghanistan Human Rights Coordination Mechanism) ja ACSFO (Afghan-Canadian Civil Society Forum) -kansalaisjärjestöjen kanssa laatimassa raportissa esitettyjen tietojen mukaan Afganistanissa jumalanpilkkasyytteet voidaan yhdistää laajasti Talibanin radikaalin islamin tulkinnan vastaisena nähtyyn toimintaan. Talibanin konservatiivisessa narratiivissa muun muassa ihmisoikeusaktivismi voidaan yhdistää maanpetokseen, vääräuskoisuuteen, moraalittomuuteen, jumalanpilkkaan tai apostasiaan. Tyypillisesti vääräuskoisuudesta tai jumalanpilkasta syytettyihin ihmisoikeusaktivisteihin voi kohdistua raportin mukaan pakotettuja katoamisia, sieppauksia, kidutusta ja pitkiä vankeusrangaistuksia.[[63]](#footnote-63) EUAA:n kokoamien tietojen mukaan ihmisoikeusaktivisteihin on kohdistunut pidätyksiä, kidutusta ja surmia, ja toistuvien oikeudenloukkausten pelko on johtanut ihmisoikeusaktivistien ja siviiliyhteiskunnan keskuudessa laajaan itsesensuuriin ja toimintojen lopettamiseen.[[64]](#footnote-64)

Toimittajien ja ihmisoikeusaktivistien lisäksi myös Talibania tai islaminuskoa julkisesti kritisoineisiin yksityishenkilöihin on raportoitu kohdistuneen pidätyksiä ja väkivaltaa,[[65]](#footnote-65) ja medialähteet ja ihmisoikeusjärjestöt ovat vuosina 2022–2024 raportoineet esimerkkitapauksia Talibanin toteuttamista pidätyksistä ja tuomioista jumalanpilkkasyytösten perusteella.[[66]](#footnote-66) Freedom Housen mukaan Taliban suorittaa jatkuvasti tarkistuksia ihmisten puhelimiin kriitikkojen etsimiseksi.[[67]](#footnote-67) Kesäkuussa 2022 suosittu sosiaalisen median vaikuttaja Ajmal Haqiqi ja tämän kolme kollegaa pidätettiin syytettyinä islamin loukkaamisesta sen jälkeen, kun Haqiqi nauroi Youtube-videolla toisen pidätetyn lausuessa Koraanin säkeitä koomisella äänellä. Myöhemmin Taliban julkaisi syytettyjen tunnustusvideon, jossa pidätetyt esiintyivät käsiraudoissa ja mustelmilla, ja jossa Haqiqi esitti anteeksipyynnön ja totesi Youtube-kanavansa edistävän ”moraalista korruptiota”. Yksi pidätetyistä oli mediatietojen mukaan myöhemmin vapautettu.[[68]](#footnote-68)

Kansainvälisen ihmisoikeusjärjestö Human Rights Watchin (HRW) mukaan Taliban pidätti entisen Heratin yliopiston professorin Rasul Abdi Parsin maaliskuussa 2023 sen jälkeen, kun tämä oli kritisoinut Talibania Facebookissa. Parsi tuomittiin vuoden 2023 lokakuussa 16 kuukaudeksi vankeuteen ”jumalanpilkasta” ja ”propagandasta hallitusta vastaan”.[[69]](#footnote-69) Hasht-e Subh Dailyn lokakuun 2024 artikkelin mukaan Taliban oli elo-lokakuussa 2024 langettanut rikostuomioita ja julkisia raipparangaistuksia mm. ”sodomian” ja ”jumalanpilkan” perusteella.[[70]](#footnote-70) Yhdysvalloista käsin toimiva KabulNow -median mukaan tammikuussa 2025 Taliban ilmoitti tuominneensa kaksi henkilöä ”sodomiasta” ja ”islamilaisten arvojen loukkaamisesta” julkisesti ruoskittaviksi sekä toisen henkilöistä kuuden vuoden ja toisen kahdeksan kuukauden pituiseen vankeusrangaistukseen.[[71]](#footnote-71)

## Lähteet

AAN (Afghanistan Analyst Network) 8/2024. *THE PROPAGATION OF VIRTUE AND PREVENTION OF VICE LAW* *– Islamic Emirate of Afghanistan Ministry of Justice Official Gazette*. Epävirallinen englanninkielinen käännös. <https://www.afghanistan-analysts.org/en/wp-content/uploads/sites/2/2024/08/Law-on-Virtue-and-Vice-Basic.pdf> (käyty 26.2.2025).

Afghanistan International

12.9.2024. *Taliban's Ministry of Justice Threatens To Prosecute Critics of Their Laws*. <https://www.afintl.com/en/202409125337> (käyty 26.2.2025).

19.4.2024. *Taliban Claims Radio Free Europe Journalist Arrested for 'Blasphemy'.* <https://www.afintl.com/en/202404198063> (käyty 26.2.2025).

30.10.2023. *Taliban Sentences Afghan University Professor To 16 Months In Prison in Kabul*. <https://www.afintl.com/en/202310303768> (käyty 26.2.2025).

Baptist News Global 1.2.2022. *The few remaining Christians in Afghanistan live in constant fear — even of their own families*. <https://baptistnews.com/article/the-few-remaining-christians-in-afghanistan-live-in-constant-fear-even-of-their-own-families/> (käyty 26.2.2025).

BBC 20.8.2022. *Afghanistan: Peace at a price in the Taliban’s heartlands*. <https://www.bbc.com/news/world-asia-62566884> (käyty 26.2.2025).

EUAA (European Union Agency for Asylum)

12/2023. *Afghanistan – Country Focus*. <https://coi.euaa.europa.eu/administration/easo/PLib/2023_12_EUAA_COI_Report_Afghanistan_Country_Focus.pdf> (käyty 26.2.2025).

8/2022. *Afghanistan – Targeting of Individuals*. <https://coi.euaa.europa.eu/administration/easo/PLib/2022_08_EUAA_COI_Report_Afghanistan_Targeting_of_individuals.pdf> (käyty 26.2.2025).

Freedom House

2024. Freedom in the World: Afghanistan. <https://freedomhouse.org/country/afghanistan/freedom-world/2024> (käyty 26.2.2025).

2023. *Freedom in the World 2022: Afghanistan*. <https://freedomhouse.org/country/afghanistan/freedom-world/2022> (käyty 26.2.2025).

Freedom House; AHRCM (Afghanistan Human Rights Coordination Mechanism) & ACSFO (Afghan-Canadian Civil Society Forum) 1/2023. *A Needs Assessment of Afghan Human Rights Defenders*. <https://www.ecoi.net/en/file/local/2085886/AfghanHRDSReportJan2023.pdf> (käyty 26.2.2025).

Hasht-e Subh Daily

19.10.2024. *Taliban’s Extrajudicial Tribunals: 100 Flogged in Public in Less Than Three Months*. <https://8am.media/eng/talibans-extrajudicial-tribunals-100-flogged-in-public-in-less-than-three-months/> (käyty 26.2.2025).

12.12.2023. *Taliban’s Iron Grip: Media Chief Sultan-Ali Jawadi Sentenced to One-Year Prison Amid Escalating Crackdown on Journalists*. <https://8am.media/eng/talibans-iron-grip-media-chief-sultan-ali-jawadi-sentenced-to-one-year-prison-amid-escalating-crackdown-on-journalists/> (käyty 26.2.2025).

HRW (Human Rights Watch)

29.3.2023. *Taliban Expand Civil Society Crackdown*. <https://www.hrw.org/news/2023/03/29/taliban-expand-civil-society-crackdown> (käyty 26.2.2025).

24.8.2022. *Testimony to the US Commission on International Religious Freedom*. <https://www.hrw.org/news/2022/08/24/testimony-us-commission-international-religious-freedom> (käyty 26.2.2025).

ICC (International Christian Concern) 13.7.2023. *Freedom Focus Report: Afghanistan’s Christians Fight to Survive Under the Taliban*. <https://www.persecution.org/2023/07/13/afghanistans-christians-fight-to-survive-under-the-taliban/> (käyty 26.2.2025).

INcontext International 15.8.2024. *It’s been three years since the Taliban reclaimed Afghanistan. What’s happening now and where is the church?.* <https://incontextinternational.org/2024/08/15/its-been-three-years-since-the-taliban-reclaimed-afghanistan-whats-happening-now-and-where-is-the-church/> (käyty 26.2.2025).

IWPR (Institute for War & Peace Reporting) 1.5.2024. *Afghanistan: Journalism Amid the Darkness*. <https://iwpr.net/global-voices/afghanistan-journalism-amid-darkness> (käyty 26.2.2025).

KabulNow 22.1.2025. *Taliban Publicly Flog Four Individuals on Charges of Sodomy and Blasphemy*. <https://kabulnow.com/2025/01/taliban-publicly-flog-four-individuals-on-charges-of-sodomy-and-blasphemy/> (käyty 26.2.2025).

Landinfo 7.4.2021. *Afghanistan The situation of Christian converts*. <https://landinfo.no/wp-content/uploads/2021/04/Landinfo-Report-Afghanistan-Christian-Converts-070402021.pdf> (käyty 26.2.2025).

Maatietopalvelu 26.5.2021. *Afganistan / Kristinuskoon kääntyminen, maallistuminen, uskonnottomuus ja ateismi, vuosien 2020–2021 tiedot*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/0a470b22-ca2a-4145-a505-4c8d54ecbe0d> (käyty 26.2.2025).

Netherlands: Ministerie van Buitenlandse Zaken 6/2023. *General country of origin information report Afghanistan*. <https://www.government.nl/documents/reports/2023/06/30/general-country-of-origin-report-afghanistan-june-2023> (käyty 26.2.2025).

Open Doors

2025. *World Watch List 2025: Afghanistan*. <https://www.opendoors.org/persecution/reports/Afghanistan-Media_Advocacy_Dossier-ODI-2025.pdf> (käyty 26.2.2025).

1/2024. *Afghanistan: Full Country Dossier*. <https://www.opendoors.org/persecution/reports/Afghanistan-Full_Country_Dossier-ODI-2024.pdf> (käyty 26.2.2025).

1/2022. *Afghanistan: Full Country Dossier*. <https://opendoorsanalytical.org/wp-content/uploads/2022/01/Afghanistan-Full-Country-Dossier-January-2022.pdf> (käyty 26.2.2025).

RFE/RL (Radio Free Europe/Radio Liberty)

29.8.2024. *Afghanistan Slides Into 'Ever More Hellish Conditions' After New Morality Law Enacted*. <https://www.rferl.org/a/afghanistan-taliban-morality-law/33096974.html> (käyty 26.2.2025).

16.9.2023. *Taliban Said To Suspect Detained NGO Workers Of Promoting Christianity*. <https://www.rferl.org/a/humanitarian-ngo-afghanistan-taliban-staff-detentions/32595529.html> (käyty 26.2.2025).

6.1.2022. *Afghans Fear For Their Rights As Taliban Resurrects Religious Policing*. <https://www.rferl.org/a/afghanistan-taliban-religious-policing/31642688.html> (käyty 26.2.2025).

UNAMA (United Nations Assistance Mission in Afghanistan)

26.11.2024. *Media Freedom in Afghanistan*. <https://unama.unmissions.org/sites/default/files/unama_report_on_media_freedom_in_afghanistan.pdf> (käyty 26.2.2025).

31.10. 2024. *Update on the human rights situation in Afghanistan: July – September 2024 Update*. <https://unama.unmissions.org/sites/default/files/english_-_unama_-_update_on_hr_situation_in_afghanistan_-_july-sept_2024.pdf> (käyty 26.2.2025).

9.7.2024. *De Facto Authorities’ Moral Oversight in Afghanistan: Impacts on Human Rights*. <https://unama.unmissions.org/sites/default/files/moral_oversight_report_english_final.pdf> (käyty 26.2.2025).

UN HRC (United Nations Human Rights Council)

3.9.2024. *The human rights situation in Afghanistan: Report of the Office of the United Nations High Commissioner for Human Rights, Advance unedited version*. Saatavilla: <https://www.ecoi.net/en/file/local/2114653/A-HRC-57-22-AdvanceEditedVersion.docx> (käyty 26.2.2025).

9.2.2023. *Situation of human rights in Afghanistan*. <https://docs.un.org/en/A/HRC/52/84> (käyty 26.2.2025).

USCIRF (United States Commission on International Religious Freedom)

7.8.2024. *Religious Freedom under Taliban‑Controlled Afghanistan*. <https://www.uscirf.gov/sites/default/files/2024-08/Afghanistan%20Country%20Update%202024.pdf> (käyty 26.2.2025).

5/2024. *2024 Annual Report*. <https://www.uscirf.gov/sites/default/files/2024-05/USCIRF%202024%20Annual%20Report.pdf> (käyty 26.2.2025).

5/2023. *2023 Annual Report: Afghanistan*. <https://www.uscirf.gov/sites/default/files/2023-05/Afghanistan.pdf> (käyty 26.2.2025).

2022. *2021 Annual Report: Afghanistan*. Saatavilla: <https://www.ecoi.net/en/file/local/2071903/2022+Afghanistan.pdf> (käyty 26.2.2025).

USDOS (United States Department of State)

2024. *Afghanistan 2023 International Religious Freedom Report*. <https://www.state.gov/wp-content/uploads/2024/04/547499_AFGHANISTAN-2023-INTERNATIONAL-RELIGIOUS-FREEDOM-REPORT.pdf> (käyty 26.2.2025).

2022. *Afghanistan 2021 Human Rights Report*. <https://www.state.gov/wp-content/uploads/2022/03/313615_AFGHANISTAN-2021-HUMAN-RIGHTS-REPORT.pdf> (käyty 26.2.2025).

VOA (Voice of America) 16.5.2022. *Taliban Say No Christians Live in Afghanistan; US Groups Concerned*. <https://www.voanews.com/a/taliban-say-no-christians-live-in-afghanistan-us-groups-concerned/6575680.html> (käyty 26.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. USCIRF 5/2024, s. 15; Landinfo 7.4.2021, s. 4; Open Doors 2025, s. 2. [↑](#footnote-ref-1)
2. USCIRF 7.8.2024, s. 3; Open Doors 1/2024, s. 6. [↑](#footnote-ref-2)
3. VOA 16.5.2022. [↑](#footnote-ref-3)
4. USCIRF 5/2024, s. 14–15. [↑](#footnote-ref-4)
5. Open Doors 1/2024, s. 6; USDOS 2024, s. 3. [↑](#footnote-ref-5)
6. EUAA 12/2023, s. 18–19, 21; USCIRF 5/2024, s. 15. [↑](#footnote-ref-6)
7. USCIRF 7.8.2024, s. 3. [↑](#footnote-ref-7)
8. USDOS 2024, s. 7. [↑](#footnote-ref-8)
9. USDOS 2024, s. 20. [↑](#footnote-ref-9)
10. Open Doors 1/2024, s. 6, 43, 49; USDOS 2024, s. 3, 18. [↑](#footnote-ref-10)
11. Open Doors 2025, s. 5. [↑](#footnote-ref-11)
12. Open Doors 1/2024, s. 6, 32, 35, 49; USCIRF 2022, s. 13. [↑](#footnote-ref-12)
13. USCIRF 2022, s. 13; EUAA 12/2023, s. 84; Open Doors 2025, s. 1, 5. [↑](#footnote-ref-13)
14. EUAA 12/2023, s. 84; Open Doors 1/2024, s. 6, 40. [↑](#footnote-ref-14)
15. EUAA 12/2023, s. 84. [↑](#footnote-ref-15)
16. USDOS 2024, s. 13–14. [↑](#footnote-ref-16)
17. Open Doors 2025, s. 1. [↑](#footnote-ref-17)
18. Open Doors 2025, 4; Open Doors 1/2024, s. 5, 32. [↑](#footnote-ref-18)
19. Open Doors 1/2024, s. 5, 37. [↑](#footnote-ref-19)
20. Open Doors 1/2024, s. 44. [↑](#footnote-ref-20)
21. EUAA 12/2023, s. 18–19, 21; UNAMA 9.7.2024, s. 2. [↑](#footnote-ref-21)
22. USDOS 2024, s. 14; Baptist News Global 1.2.2022. [↑](#footnote-ref-22)
23. VOA 16.5.2022; Open Doors 2025, s. 5. [↑](#footnote-ref-23)
24. INcontext International 15.8.2024. [↑](#footnote-ref-24)
25. UN HRC 9.2.2023, s. 8. [↑](#footnote-ref-25)
26. ICC 13.7.2023; INcontext International 15.8.2024; Open Doors 1/2024, s. 44–45. [↑](#footnote-ref-26)
27. Baptist News Global 1.2.2022. [↑](#footnote-ref-27)
28. ICC 13.7.2023. [↑](#footnote-ref-28)
29. Freedom House 2023; Open Doors 1/2022, s. 37. [↑](#footnote-ref-29)
30. Open Doors 1/2024, s. 44; Open Doors 1/2022, s. 37. [↑](#footnote-ref-30)
31. Open Doors 2025, s. 4. [↑](#footnote-ref-31)
32. RFE/RL 16.9.2023. [↑](#footnote-ref-32)
33. USDOS 2022, s. 24. [↑](#footnote-ref-33)
34. USCIRF 2022, s. 13; EUAA 12/2023, s. 84; Open Doors 1/2024, s. 35. [↑](#footnote-ref-34)
35. USCIRF 5/2023, s. 12–13; USCIRF 2022, s. 13; RFE/RL 29.8.2024; Netherlands: Ministerie van Buitenlandse Zaken 6/2023, s. 86. [↑](#footnote-ref-35)
36. USCIRF 2022, s. 13. [↑](#footnote-ref-36)
37. Open Doors 1/2024, s. 6; HRW 24.8.2022; USDOS 2024, s. 7. [↑](#footnote-ref-37)
38. UNAMA 9.7.2024, s. 2; RFE/RL 29.8.2024; AAN 8/2024; Netherlands: Ministerie van Buitenlandse Zaken 6/2023, s. 86. [↑](#footnote-ref-38)
39. UNAMA 31.10. 2024, s. 2–3; RFE/RL 29.8.2024. [↑](#footnote-ref-39)
40. AAN 8/2024, s. 8, 14; RFE/RL 29.8.2024. [↑](#footnote-ref-40)
41. UNAMA 9.7.2024, s. 2, 8, 11, 21; AAN 8/2024, s. 8, 10; RFE/RL 29.8.2024. [↑](#footnote-ref-41)
42. AAN 8/2024, s. 8, 10, 11, 14. [↑](#footnote-ref-42)
43. UNAMA 9.7.2024, s. 2, 6, 23. [↑](#footnote-ref-43)
44. AAN 8/2024, s. 16; UNAMA 31.10.2024, s. 3; RFE/RL 29.8.2024. [↑](#footnote-ref-44)
45. RFE/RL 29.8.2024. [↑](#footnote-ref-45)
46. UNAMA 9.7.2024, s. 21. [↑](#footnote-ref-46)
47. UN HRC 3.9.2024, s. 6–7. [↑](#footnote-ref-47)
48. Hasht-e Subh Daily 19.10.2024. [↑](#footnote-ref-48)
49. EUAA 12/2023, s. 84–85. [↑](#footnote-ref-49)
50. UNAMA 9.7.2024, s. 12. [↑](#footnote-ref-50)
51. UNAMA 9.7.2024, s. 3; AAN 8/2024, s. 14. [↑](#footnote-ref-51)
52. Open Doors 1/2024, s. 35. [↑](#footnote-ref-52)
53. Netherlands: Ministerie van Buitenlandse Zaken 6/2023, s. 86. [↑](#footnote-ref-53)
54. Netherlands: Ministerie van Buitenlandse Zaken 6/2023, s. 87. [↑](#footnote-ref-54)
55. USDOS 2024, s. 7–8. [↑](#footnote-ref-55)
56. Open Doors 1/2024, s. 43. [↑](#footnote-ref-56)
57. UNAMA 26.11.2024, s. 6, 12-16. [↑](#footnote-ref-57)
58. UNAMA 26.11.2024, s. 14. [↑](#footnote-ref-58)
59. IWPR 1.5.2024. [↑](#footnote-ref-59)
60. Afghanistan International 19.4.2024. [↑](#footnote-ref-60)
61. Hasht e Subh Daily 12.12.2023. [↑](#footnote-ref-61)
62. UNAMA 31.10. 2024, s. 7; Afghanistan International 12.9.2024. [↑](#footnote-ref-62)
63. Freedom House ym. 1/2023, s. 14, 18. [↑](#footnote-ref-63)
64. EUAA 12/2023, s. 91–92, EUAA 8/2022, s. 168. [↑](#footnote-ref-64)
65. EUAA 12/2023, s. 20; EUAA 8/2022, s. 43; BBC 20.8.2022. [↑](#footnote-ref-65)
66. EUAA 8/2022, s. 43; HRW 29.3.2023; Hasht-e Subh Daily 19.10.2024; KabulNow 22.1.2025; Afghanistan International 19.4.2024. [↑](#footnote-ref-66)
67. Freedom House 2024. [↑](#footnote-ref-67)
68. EUAA 8/2022, s. 43. [↑](#footnote-ref-68)
69. HRW 29.3.2023; Afghanistan International 30.10.2023. [↑](#footnote-ref-69)
70. Hasht-e Subh Daily 19.10.2024. [↑](#footnote-ref-70)
71. KabulNow 22.1.2025. [↑](#footnote-ref-71)